b'\n_START_ARTICLE_\nTekstyn\xc5\xb3 lingvistika\n_START_PARAGRAPH_\nTekstyn\xc5\xb3 lingvistika\xc2\xa0\xe2\x80\x93 kalbotyros \xc5\xa1aka, kuriai b\xc5\xabdingi i\xc5\xa1 autenti\xc5\xa1k\xc5\xb3 tekst\xc5\xb3 sudaryti tekstynai. I\xc5\xa1 prad\xc5\xbei\xc5\xb3 tekstynai rinkti rankiniu b\xc5\xabdu, o dabar jie automati\xc5\xa1kai sudaromi i\xc5\xa1 elektronini\xc5\xb3 tekst\xc5\xb3._NEWLINE_Tekstyn\xc5\xb3 lingvistikoje kyla nesutarim\xc5\xb3 d\xc4\x97l anotuot\xc5\xb3 tekstyn\xc5\xb3 vert\xc4\x97s. D\xc5\xbeonas Sinkleris (John McHardy Sinclair) pasisak\xc4\x97 u\xc5\xbe minimal\xc5\xb3 anotavim\xc4\x85, jis teig\xc4\x97, kad tekstai turi kalb\xc4\x97ti patys u\xc5\xbe save, tuo tarpu kiti anotavim\xc4\x85 supranta kaip auk\xc5\xa1tesn\xc4\xaf kalbos lygmen\xc4\xaf, kuriuo tiksliau apra\xc5\xa1oma kalba.\n_START_SECTION_\nIstorija\n_START_PARAGRAPH_\nVieni seniausi\xc5\xb3 gramatini\xc5\xb3 apra\xc5\xa1om\xc5\xb3j\xc5\xb3 tyrim\xc5\xb3 buvo bent i\xc5\xa1 dalies gr\xc4\xafsti tekstynais. Pavyzd\xc5\xbeiui, Prati\xc5\xa1akhj\xc5\xb3 literat\xc5\xabroje apra\xc5\xa1yti sanskrito gars\xc5\xb3 modeliai, pavartoti vedose, o Paninio klasikinio sanskrito gramatika buvo bent jau i\xc5\xa1 dalies paremta to paties tekstyno analize. Taip pat ankstyvieji arab\xc5\xb3 gramatikai nema\xc5\xbeai d\xc4\x97mesio skyr\xc4\x97 Korano kalbai. Vakar\xc5\xb3 Europoje mokslininkai parengdavo konkordansus, kurie leisdavo nuodugniai tirti Biblijos ir kit\xc5\xb3 kanonini\xc5\xb3 tekst\xc5\xb3 kalb\xc4\x85._NEWLINE_Moderniajai tekstyn\xc5\xb3 lingvistikai pagrindus pad\xc4\x97jo Henrio Ku\xc4\x8deros (Henry Ku\xc4\x8dera) ir V. Nelsono Francio (W. Nelson Francis) darbas Dabartin\xc4\x97s amerikie\xc4\x8di\xc5\xb3 angl\xc5\xb3 kalbos kompiuterin\xc4\x97 analiz\xc4\x97 (angl. Computational Analysis of Present-Day American English), i\xc5\xa1leistas 1967\xc2\xa0m. Jame remiamasi Brauno tekstyne (angl. Brown Corpus) kruop\xc5\xa1\xc4\x8diai atrinktais dabartin\xc4\x97s amerikie\xc4\x8di\xc5\xb3 angl\xc5\xb3 kalbos tekstais, kurie sudaro ma\xc5\xbedaug 1 milijono \xc5\xbeod\xc5\xbei\xc5\xb3 tekstyn\xc4\x85, surinkt\xc4\x85 i\xc5\xa1 \xc4\xafvairi\xc5\xb3 \xc5\xa1altini\xc5\xb3. Ku\xc4\x8dera ir Francis v\xc4\x97liau \xc5\xa1\xc4\xaf tekstyn\xc4\x85 panaudojo kompiuterinei analizei ir sudar\xc4\x97 daugiasluoksn\xc4\xaf darb\xc4\x85, apimant\xc4\xaf lingvistikos, kalbos mokymo, psichologijos, statistikos ir sociologijos elementus. Kitas svarbus leidinys buvo Randolfo Kvirko (Randolph Quirk) Link angl\xc5\xb3 kalbos vartosenos apra\xc5\xa1ymo (1960), kuriame jis pristato angl\xc5\xb3 kalbos vartosenos analiz\xc4\x99._NEWLINE_Netrukus Bostono Hautono-Miflino leidykla (angl. Houghton-Mifflin) pasi\xc5\xabl\xc4\x97 Ku\xc4\x8derai sukurti milijono \xc5\xbeod\xc5\xbei\xc5\xb3 trieil\xc4\x99 citat\xc5\xb3 duomen\xc5\xb3 baz\xc4\x99, kad \xc5\xa1is gal\xc4\x97t\xc5\xb3 parengti amerikie\xc4\x8di\xc5\xb3 paveldo \xc5\xbeodyn\xc4\x85. Tai pirmasis \xc5\xbeodynas parengtas remiantis tekstyno lingvistikos priemon\xc4\x97mis. \xc5\xa0is \xc5\xbeodynas buvo naujas tuo, kad derino preskriptyv\xc5\xb3j\xc4\xaf (kaip kalba tur\xc4\x97t\xc5\xb3 b\xc5\xabti vartojama) ir deskriptyv\xc5\xb3j\xc4\xaf (kaip kalba yra vartojama) po\xc5\xbei\xc5\xabrius._NEWLINE_Kiti leid\xc4\x97jai t\xc4\x99s\xc4\x97 \xc5\xa1iuos tyrimus. Brit\xc5\xb3 leid\xc4\x97jo Kolinso COBUILD (angl. Collins COBUILD) vienakalbis mokomasis \xc5\xbeodynas, sudarytas naudojantis Angl\xc5\xb3 kalbos banku (angl. Bank of English). Angl\xc5\xb3 kalbos vartosenos analiz\xc4\x97s tekstynas panaudotas vienai svarbiausi\xc5\xb3 tekstyn\xc5\xb3 lingvistika gr\xc4\xafst\xc5\xb3 gramatik\xc5\xb3\xc2\xa0\xe2\x80\x93 I\xc5\xa1sami angl\xc5\xb3 kalbos gramatika (angl. Comprehensive Grammar of English._NEWLINE_Paskatinti Brauno tekstyno s\xc4\x97km\xc4\x97s, tyr\xc4\x97jai pareng\xc4\x97 daug pana\xc5\xa1iai sudaryt\xc5\xb3 tekstyn\xc5\xb3: LOB tekstyn\xc4\x85 (XX a. septintasis de\xc5\xa1imtmetis, brit\xc5\xb3 angl\xc5\xb3 kalba), Kolhapuro (ind\xc5\xb3 angl\xc5\xb3 kalba), Wellingtono (Naujosios Zelandijos angl\xc5\xb3 kalba), Austral\xc5\xb3 angl\xc5\xb3 kalbos tekstyn\xc4\x85 (austral\xc5\xb3 angl\xc5\xb3 kalba), Frauno tekstyn\xc4\x85 (XX a. paskutinio de\xc5\xa1imtme\xc4\x8dio amerikie\xc4\x8di\xc5\xb3 angl\xc5\xb3 kalba) ir FLOB tekstyn\xc4\x85 (XX a. paskutinio de\xc5\xa1imtme\xc4\x8dio brit\xc5\xb3 angl\xc5\xb3 kalba)._NEWLINE_Kiti tekstynai atspindi \xc4\xafvairias kalbas, j\xc5\xb3 atmainas, \xc4\xafskaitant Tarptautin\xc4\xaf angl\xc5\xb3 kalbos tekstyn\xc4\x85 (angl. International Corpus of English) ir Nacionalin\xc4\xaf brit\xc5\xb3 tekstyn\xc4\x85 (angl. British National Corpus), kuriuos sudaro 100 milijon\xc5\xb3 \xc5\xbeod\xc5\xbei\xc5\xb3 rinkinys i\xc5\xa1 ra\xc5\xa1ytini\xc5\xb3 ir sakytini\xc5\xb3 tekst\xc5\xb3. Juos XX a. paskutiniame de\xc5\xa1imtmetyje surinko leid\xc4\x97j\xc5\xb3 konsorciumas ir universitetai (Oksfordo ir Lankasterio) bei Brit\xc5\xb3 biblioteka. Dabartin\xc4\x97s amerikie\xc4\x8di\xc5\xb3 angl\xc5\xb3 kalbos tekstyn\xc4\x85 sudaro daugiau nei 400 milijonai \xc5\xbeod\xc5\xbei\xc5\xb3. Jis laisvai prieinamas internete._NEWLINE_Pirmasis kompiuterizuotas transkribuotos \xc5\xa1nekamosios kalbos tekstynas sudarytas 1971\xc2\xa0m. Monrealio pranc\xc5\xabz\xc5\xb3 projekte. Tekstyn\xc4\x85 sudaro 1 milijonas \xc5\xbeod\xc5\xbei\xc5\xb3. Jis paskatino kito, daug didesnio, \xc5\xa0anos Poplak (Shana Poplack) Otavos-Halo regiono \xc5\xa1nekamosios pranc\xc5\xabz\xc5\xb3 kalbos tekstyno sudarym\xc4\x85._NEWLINE_Tekstynai kuriami ne tik gyvosioms kalboms: kompiuterizuoti tekstynai sudaromi ir i\xc5\xa1 senovini\xc5\xb3 kalb\xc5\xb3 tekst\xc5\xb3 rinkini\xc5\xb3. Pavyzd\xc5\xbeiui, nuo 1970\xc2\xa0m. kuriama Anderseno-Forbso (Andersen-Forbes) hebraj\xc5\xb3 Biblijos duomen\xc5\xb3 baz\xc4\x97, kurioje kiekvienas skirsnis apdorotas taikant grafus, atspindin\xc4\x8dius septynis sintaks\xc4\x97s lygius ir kiekvienas sakinys anotuotas septyniais informacijos laukais. Arabi\xc5\xa1kasis Korano tekstynas\xc2\xa0\xe2\x80\x93 tai anotuotas klasikin\xc4\x97s Korane vartojamos arab\xc5\xb3 kalbos tekstynas. \xc5\xa0is projektas turi daugyb\xc4\x99 anotacijos lygmen\xc5\xb3: morfologin\xc4\x97 segmentacija, kalbos dali\xc5\xb3 \xc5\xbeym\xc4\x97jimas, sintaksin\xc4\x97 analiz\xc4\x97 naudojant priklausomybi\xc5\xb3 gramatik\xc4\x85._NEWLINE_\xc5\xa0iuo metu tekstyn\xc5\xb3 lingvistika taikoma ne vien tik kalbotyros tyrimuose. Ji taikoma ir kitose mokslo bei profesin\xc4\x97se srityse, pvz., naujoje subdisciplinoje teis\xc4\x97s ir tekstyn\xc5\xb3 lingvistikoje, kuri siekia suprasti teisini\xc5\xb3 tekst\xc5\xb3 reik\xc5\xa1m\xc4\x99 taikant tekstyn\xc5\xb3 i\xc5\xa1teklius ir \xc4\xafrankius.\n_START_SECTION_\nMetodai\n_START_PARAGRAPH_\nTekstyn\xc5\xb3 lingvistikoje buvo sukurti nauji tyrimo metodai, kuriais stengiamasi atrasti ry\xc5\xa1\xc4\xaf tarp duomen\xc5\xb3 ir teorijos.'